CELEX: 52022PC0195
Language: da
Date: 2022-04-27
Title: Forslag til EUROPA-PARLAMENTETS OG RÅDETS FORORDNING om midlertidig handelsliberalisering som supplement til de handelsmæssige indrømmelser for ukrainske varer i henhold til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side

EUROPA-KOMMISSIONEN
            Bruxelles, den 27.4.2022
            COM(2022) 195 final
            2022/0138(COD)
            
            Forslag til
            EUROPA-PARLAMENTETS OG RÅDETS FORORDNING
            om midlertidig handelsliberalisering som supplement til de handelsmæssige indrømmelser for ukrainske varer i henhold til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Ruslands uprovokerede og uberettigede militære aggression mod Ukraine siden den 24. februar 2022 har haft en markant negativ indvirkning på Ukraines evne til at handle med resten af verden på grund af de høje omkostninger for befolkningen, behovet for at fokusere på at forsvare landets territorium, fordrivelsen af store menneskemængder samt ødelagt produktionskapacitet og manglende rådighed over en stor del af transportmidlerne som følge af lukningen af adgangen til Sortehavet. I denne vanskelige situation har Ukraine anmodet Unionen om så vidt muligt at lette betingelserne for, at landet kan fastholde sin handelsposition over for resten af verden og styrke sine handelsforbindelser med Unionen. Foranstaltningerne i denne forbindelse omfatter lettelse af landlogistikken og øget liberalisering af markedet. Disse foranstaltninger vil give ukrainske producenter større fleksibilitet og sikkerhed. 
               
               
                  Kommissionen fremsætter derfor forslag til Europa-Parlamentets og Rådets forordning om indførelse af handelsliberaliserende foranstaltninger i form af følgende tre foranstaltninger, som bør gælde i en periode på et år: 
               
            
            
               –midlertidig suspension af al resterende told i henhold til afsnit IV i associeringsaftalen mellem EU og Ukraine (i det følgende benævnt "associeringsaftalen")
                  1
                om oprettelse af et vidtgående og bredt frihandelsområde (DCFTA). Det drejer sig om tre varekategorier: 
            
            
               ·industrivarer, der er omfattet af toldafvikling inden udgangen af 2022
            
            
               ·frugter og grøntsager, der er omfattet af indgangsprisordningen
            
            
               ·landbrugsprodukter og forarbejdede landbrugsprodukter, der er omfattet af toldkontingenter.
            
            
               –midlertidig ikke-opkrævning af antidumpingtold på importen med oprindelse i Ukraine fra datoen for denne forordnings ikrafttræden og
            
            
               –midlertidig suspension af anvendelsen af de fælles ordninger for indførsel (beskyttelsesforanstaltning)
                  2
                for så vidt angår import med oprindelse i Ukraine.
            
            
               
                  Disse midlertidige og ekstraordinære foranstaltninger vil bidrage til at støtte og fremme de eksisterende handelsstrømme fra Ukraine til Unionen. Dette er i overensstemmelse med et af de primære mål i associeringsaftalen, nemlig at fastlægge betingelserne for en forbedring af de økonomiske og handelsmæssige forbindelser, der kan føre til Ukraines gradvise integration i EU's indre marked. 
               
               
                  De handelsliberaliserende foranstaltninger, der er omhandlet i dette forslag til forordning, træffes under overholdelse af forpligtelsen i associeringsaftalens artikel 2, i henhold til hvilken fremme af respekten for principperne om suverænitet og territorial integritet, grænsernes ukrænkelighed og uafhængighed fastsættes som et væsentligt element i aftalen. Ligeledes vil de handelsliberaliserende foranstaltninger i sig selv være betinget af, at de samme grundlæggende principper som dem, der er fastsat i artikel 2, respekteres, herunder principperne om, at respekten for de demokratiske principper, menneskerettighederne og de grundlæggende frihedsrettigheder samt respekten for retsstatsprincippet udgør væsentlige elementer i denne aftale. 
               
               
                  Desuden har de handelsliberaliserende foranstaltninger, der er indeholdt i dette forslag, til formål i overensstemmelse med artikel 207, stk. 1, i TEUF at sikre, at Unionens fælles handelspolitik føres inden for rammerne af principperne og målene for Unionens optræden udadtil, jf. artikel 21 i TEU. 
               
               
                  Der anvendes normale beskyttelsesprocedurer. 
               
            
            
               •Sammenhæng med de gældende regler på samme område
            
            
               
                  Disse handelsliberaliserende foranstaltninger vil være i overensstemmelse med gennemførelsen af associeringsaftalen og navnlig med afsnit IV om oprettelse af et vidtgående og bredt frihandelsområde, hvori det fastsættes, at parterne gradvist skal oprette et frihandelsområde i en overgangsperiode på højst 10 år fra aftalens ikrafttræden.
               
               
                  Desuden anmodede Ukraine i 2021 om aktivering af undersøgelsen i henhold til aftalens artikel 29, stk. 4, med henblik på at overveje at fremskynde og udvide omfanget af afskaffelsen af told mellem Ukraine og Unionen.
               
            
            
               •Sammenhæng med Unionens politik på andre områder
            
         
         
            
               
                  Den Europæiske Union har på det kraftigste fordømt den russiske aggression mod Ukraine og har taget hidtil usete skridt til at støtte landet i denne ekstraordinære situation, lige fra finansiel bistand, herunder makrofinansiel nødhjælp, til levering af militært udstyr. Den foreslåede forordning vil derfor være i overensstemmelse med Unionens forpligtelse i henhold til artikel 21, stk. 3, i TEU til at sikre sammenhæng mellem de forskellige områder af dens optræden udadtil samt med artikel 207, stk. 1, i TEUF, hvori det fastsættes, at den fælles handelspolitik skal føres inden for rammerne af principperne og målene for Unionens optræden udadtil.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget for forslaget er artikel 207, stk. 2, i traktaten om Den Europæiske Unions funktionsmåde.
            
            
               •Nærhedsprincippet (for områder, der ikke er omfattet af enekompetence) 
            
            
               Den fælles handelspolitik er defineret som et område, hvor Unionen har enekompetence, jf. artikel 3, stk. 1, litra e), i TEUF. Nærhedsprincippet finder derfor ikke anvendelse.
            
            
               •Proportionalitetsprincippet
            
            
               Dette forslag er nødvendigt med henblik på at gennemføre den fælles handelspolitik og nå målet om at støtte Ukraine i forbindelse med landets nuværende økonomiske vanskeligheder, også på området for handel med Unionen.
            
            
               •Valg af retsakt
            
            
               Forslaget er i overensstemmelse med artikel 207, stk. 2, i TEUF, som omhandler fælles handelspolitiske foranstaltninger. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant.
               
            
            
               •Høringer af interesserede parter
            
            
               
                  Ikke relevant.
               
            
            
               •Indhentning og brug af ekspertbistand
            
            
               
                  Ikke relevant.
               
            
            
               •Konsekvensanalyse
            
            
               I lyset af nødsituationen i Ukraine er det vigtigt, at forordningen kan træde i kraft hurtigst muligt. Der er derfor ikke foretaget en konsekvensanalyse af den pågældende foranstaltning. Imidlertid har bestemmelserne om handel og handelsrelaterede anliggender i associeringsaftalen været genstand for en bæredygtighedsvurdering bestilt af Generaldirektoratet for Handel i 2007, som indgik i forhandlingerne om et vidtgående og bredt frihandelsområde. Undersøgelsen bekræftede, at gennemførelsen af bestemmelserne om handel og handelsrelaterede anliggender ville få en positiv økonomisk virkning for både EU og Ukraine. 
            
            
               •Målrettet regulering og forenkling
            
         
         
            
               
                  Foranstaltningen øger ikke den administrative byrde for virksomhederne. 
               
            
            
               •Grundlæggende rettigheder
            
            
               
                  Disse foranstaltninger skal overholde de samme grundlæggende principper, som er fastsat i associeringsaftalen mellem EU og Ukraine. I artikel 2 i associeringsaftalen med Ukraine fastsættes det navnlig, at respekten for de demokratiske principper, menneskerettighederne, de grundlæggende frihedsrettigheder og af retsstatsprincippet udgør væsentlige elementer i aftalen. 
               
               
                  De handelsliberaliserende foranstaltninger vil også være i overensstemmelse med EU's charter om grundlæggende rettigheder.
               
            
            
               4.VIRKNINGER FOR BUDGETTET
            
            
               
                  Ud fra et skøn baseret på importen fra Ukraine i 2021 vil Den Europæiske Union miste toldindtægter svarende til mindre end 31 mio. EUR om året. Derudover anslås tabet af antidumpingtold til 34,6 mio. EUR. Dette tal vil sandsynligvis være betydeligt lavere, da importen fra Ukraine er blevet påvirket af konflikten. Indvirkningen på EU's egne indtægter vil derfor være meget begrænset. 
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Online-rapportering om udviklingen i den bilaterale handel mellem EU og Ukraine er tilgængelig på Kommissionens websteder om dette emne. 
               
            
            
               •Forklarende dokumenter (for direktiver)
            
            
               
                  Ikke relevant.
               
            
            
               •Nærmere redegørelse for de enkelte bestemmelser i forslaget
            
            
               
                  I lyset af nødsituationen i Ukraine har foranstaltningen til formål at øge handelsstrømmene for al import fra Ukraine ved at suspendere al resterende told og importtold på ukrainske varer. De handelsliberaliserende foranstaltninger vil blive indrømmet i form af fuldstændig afskaffelse af importtold på alle varer.
               
            
            
               2022/0138 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om midlertidig handelsliberalisering som supplement til de handelsmæssige indrømmelser for ukrainske varer i henhold til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 2,
            
            
               under henvisning til forslag fra Europa-Kommissionen,
            
         
         
            
               efter fremsendelse af udkast til lovgivningsmæssig retsakt til de nationale parlamenter,
            
            
               efter den almindelige lovgivningsprocedure
                  3
               , og
            
            
               ud fra følgende betragtninger:
            
            
               (1)Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side
                  4
                ("associeringsaftalen") udgør grundlaget for forbindelserne mellem Unionen og Ukraine. Afsnit IV i associeringsaftalen, der vedrører handel og handelsrelaterede anliggender, har fundet midlertidig anvendelse siden den 1. januar 2016
                  5
                og har været fuldt ud gældende siden den 1. september 2017 efter at være blevet ratificeret af samtlige medlemsstater. 
            
            
               (2)Associeringsaftalen er et udtryk for parternes ønske om at styrke og udvide forbindelserne på en ambitiøs og innovativ måde, at lette og opnå gradvis økonomisk integration og at gøre dette i overensstemmelse med de rettigheder og forpligtelser, der følger af parternes medlemskab af Verdenshandelsorganisationen.
            
            
               (3)Associeringsaftalens artikel 2 fastsætter bl.a., at respekten for de demokratiske principper, menneskerettighederne og de grundlæggende frihedsrettigheder samt fremme af respekten for principperne om suverænitet og territorial integritet, grænsernes ukrænkelighed og uafhængighed udgør væsentlige elementer i aftalen. 
            
            
               (4)Ifølge associeringsaftalens artikel 25 skal der gradvist etableres et frihandelsområde mellem parterne i overensstemmelse med artikel XXIV i den almindelige overenskomst om told og udenrigshandel (GATT) fra 1994. Med henblik herpå indeholder associeringsaftalens artikel 29 bestemmelser om gradvis afskaffelse af told i overensstemmelse med tidsplanen i associeringsaftalen og giver mulighed for at fremskynde og udvide denne afskaffelse. I henhold til associeringsaftalens artikel 48 skal offentlighedens interesse tages i betragtning, før der indføres antidumpingforanstaltninger mellem parterne.
            
            
               (5)Ruslands uprovokerede og uberettigede militære aggression mod Ukraine siden den 24. februar 2022 har haft en markant negativ indvirkning på Ukraines evne til at handle med resten af verden, også på grund af ødelæggelsen af produktionskapaciteten og den manglende rådighed over en stor del af transportmidlerne som følge af lukningen af adgangen til Sortehavet. For at afbøde de negative økonomiske virkninger af aggressionen er det nødvendigt at fremskynde udviklingen af tættere økonomiske forbindelser mellem Unionen og Ukraine for at yde hurtig støtte til de ukrainske myndigheder og befolkningen under disse ekstraordinære omstændigheder. Det er derfor hensigtsmæssigt og nødvendigt at stimulere handelsstrømmene og give indrømmelser i form af handelsliberaliserende foranstaltninger for alle varer i overensstemmelse med en fremskyndet afskaffelse af told på handel mellem Den Europæiske Union og Ukraine.
            
            
               (6)I overensstemmelse med artikel 21, stk. 3, i traktaten om Den Europæiske Union skal Unionen sikre sammenhæng mellem de forskellige områder af sin optræden udadtil. I henhold til artikel 207, stk. 1, i traktaten om Den Europæiske Unions funktionsmåde skal den fælles handelspolitik føres inden for rammerne af principperne og målene for Unionens optræden udadtil. 
            
            
               (7)De handelsliberaliserende foranstaltninger, der indføres ved denne forordning, bør bestå af følgende: i) fuldstændig afskaffelse af importtold ("præferencetold") ved import af industrivarer fra Ukraine, ii) suspension af anvendelsen af indgangsprisordningen på frugt og grøntsager, iii) suspension af nultoldskontingenterne og fuldstændig afskaffelse af importtold, iv) uanset artikel 14, stk. 1, første afsnit, i Europa-Parlamentets og Rådets forordning (EU) 2016/1036
                  6
                bør antidumpingtold på import med oprindelse i Ukraine, der finder sted i forbindelse med anvendelsen af denne forordning, ikke opkræves på noget tidspunkt, selv efter denne forordnings udløb, og v) den midlertidige suspension af anvendelsen af Europa-Parlamentets og Rådets forordning (EU) 2015/478
                  7
               . Ved hjælp af disse foranstaltninger vil Unionen midlertidigt yde passende økonomisk og finansiel støtte til fordel for Ukraine og dets berørte økonomiske aktører.
            
            
               (8)Med henblik på at forebygge svig bør de præferenceordninger, der indføres ved denne forordning, være betinget af, at Ukraine overholder alle de relevante betingelser for at opnå fordele i medfør af associeringsaftalen, herunder oprindelsesreglerne for de pågældende varer og de dertil knyttede procedurer, og at Ukraine indgår i et tæt administrativt samarbejde med Unionen som fastsat i den pågældende aftale.
            
            
               (9)Ukraine bør afstå fra at indføre ny told eller nye afgifter med tilsvarende virkning og nye kvantitative restriktioner eller foranstaltninger med tilsvarende virkning eller fra at forhøje eksisterende told- eller afgiftssatser eller fra at indføre andre restriktioner for handelen med Unionen, medmindre det er klart begrundet i lyset af krigen. I tilfælde af at Ukraine ikke overholder disse betingelser, bør Kommissionen have beføjelse til midlertidigt at suspendere alle eller nogle af de præferenceordninger, der indføres ved denne forordning. 
            
            
               (10)Artikel 2 i associeringsaftalen fastsætter bl.a., at respekten for de demokratiske principper, menneskerettighederne, de grundlæggende frihedsrettigheder samt bekæmpelse af spredningen af masseødelæggelsesvåben, tilknyttede materialer og deres fremføringsmidler udgør væsentlige elementer i forbindelserne med Ukraine, som er omfattet af aftalen. Endvidere henvises der i associeringsaftalens artikel 3 til, at retsstatsprincippet, god regeringsførelse, bekæmpelse af korruption, bekæmpelse af de forskellige former for tværnational organiseret kriminalitet og terrorisme, fremme af bæredygtig udvikling og effektiv multilateralisme er vigtige for at styrke forbindelserne mellem parterne. Det er hensigtsmæssigt at give mulighed for midlertidigt at suspendere de præferenceordninger, der fastsættes ved denne forordning, hvis Ukraine ikke respekterer de generelle principper i associeringsaftalen, ligesom det er gjort i andre associeringsaftaler, som Unionen har indgået.
            
            
               (11)For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser til midlertidigt at suspendere de præferenceordninger, der er omhandlet i betragtning 7, nr. i), ii) eller iii), og til at indføre afhjælpende foranstaltninger i tilfælde, hvor EU-producenter påvirkes alvorligt eller kunne blive alvorligt påvirket af import i medfør af denne forordning. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011
                  8
               .
            
            
               (12)Det er nødvendigt at fastsætte bestemmelser om en mulig genindførelse af de toldafgifter, der ellers er gældende inden for rammerne af associeringsaftalen, for import af varer, der henhører under denne forordning, hvis Kommissionen ved en undersøgelse konstaterer, at sådanne varer forvolder eller truer med at forvolde alvorlige vanskeligheder for EU-producenter af lignende eller direkte konkurrerende varer.
            
            
               (13)Kommissionens årlige rapport om gennemførelsen af det vidtgående og brede frihandelsområde, som er en integrerende del af associeringsaftalen, bør indeholde en detaljeret vurdering af gennemførelsen af de handelsliberaliserende foranstaltninger, der fastlægges ved denne forordning.
            
            
               (14)I lyset af nødsituationen i Ukraine bør denne forordning omfatte en passende overgangsbestemmelse og træde i kraft dagen efter offentliggørelsen i Den Europæiske Unions Tidende —
            
            
               VEDTAGET DENNE FORORDNING:
            
            
               Artikel 1
            
            
               Handelsliberaliserende foranstaltninger
            
         
         
            
               1.Præferencetolden ved import til Unionen af visse industrivarer med oprindelse i Ukraine, som er omfattet af en syvårig afvikling i overensstemmelse med bilag I-A til associeringsaftalen, fastsættes til nul. 
            
            
               2.Anvendelsen af indgangsprisordningen suspenderes for de varer, der er omhandlet i bilag I-A til associeringsaftalen. Der opkræves ikke told på disse varer. 
            
            
               3.Alle de toldkontingenter, der er fastlagt i bilag I-A til aftalen, suspenderes, og de varer, der er omfattet af disse kontingenter, kan importeres til Unionen fra Ukraine uden told. 
            
            
               4.Uanset artikel 14, stk. 1, første afsnit, i forordning (EU) 2016/1036 opkræves der ikke på noget tidspunkt antidumpingtold på import med oprindelse i Ukraine, der finder sted i forbindelse med anvendelsen af denne forordning, selv efter denne forordnings udløb. 
            
            
               5.Anvendelsen af forordning (EU) 2015/478 suspenderes midlertidigt for så vidt angår import med oprindelse i Ukraine.
            
            
               Artikel 2
            
            
               Betingelser for retten til præferenceordninger
            
            
               De i artikel 1, stk. 1, 2 og 3, omhandlede præferenceordninger er underlagt følgende betingelser:
            
            
               a)at oprindelsesreglerne for varer og de dertil knyttede procedurer som fastsat i associeringsaftalen overholdes 
            
            
               b)at Ukraine afstår fra at indføre ny told eller nye afgifter med tilsvarende virkning og nye kvantitative restriktioner eller foranstaltninger med tilsvarende virkning for import med oprindelse i Unionen eller fra at forhøje eksisterende told- eller afgiftssatser eller fra at indføre andre restriktioner, herunder diskriminerende interne administrative foranstaltninger, medmindre det er klart begrundet i lyset af krigen
            
            
               c)at Ukraine respekterer de demokratiske principper, menneskerettighederne og de grundlæggende frihedsrettigheder samt retsstatsprincippet såvel som fortsatte og vedvarende bestræbelser med henblik på bekæmpelse af korruption og ulovlige aktiviteter som fastsat i associeringsaftalens artikel 2, 3 og 22.
            
            
               Artikel 3
            
            
               Midlertidig suspension
            
            
               1.Skønner Kommissionen, at der foreligger tilstrækkelige beviser på, at Ukraine ikke overholder betingelserne i artikel 2, kan den ved hjælp af en gennemførelsesretsakt træffe foranstaltninger til fuldstændig eller delvis suspension af de i artikel 1, stk. 1, 2 og 3, fastsatte præferenceordninger i overensstemmelse med undersøgelsesproceduren i artikel 5, stk. 2.
            
            
               2.Hvis en medlemsstat anmoder Kommissionen om at suspendere en eller flere af præferenceordningerne på grundlag af, at Ukraine ikke overholder betingelserne i artikel 2, litra b), afgiver Kommissionen inden for fire måneder efter at have modtaget en sådan anmodning en begrundet udtalelse om, hvorvidt påstanden om Ukraines manglende overholdelse er underbygget. Hvis Kommissionen konkluderer, at påstanden er underbygget, indleder Kommissionen den procedure, der er omhandlet i denne artikels stk. 1.
            
            
               Artikel 4
            
            
               Beskyttelsesklausul
            
            
               1.Såfremt en vare med oprindelse i Ukraine importeres på vilkår, der forvolder eller truer med at forvolde alvorlige vanskeligheder for EU-producenter af lignende eller direkte konkurrerende varer, kan de toldafgifter, der ellers er gældende i henhold til associeringsaftalen for sådanne varer, til enhver tid genindføres.
            
            
               2.Kommissionen overvåger nøje konsekvenserne af denne forordning, herunder for så vidt angår priserne på EU-markedet, under hensyntagen til oplysningerne om eksport, import og EU-produktion af de varer, der er omfattet af de handelsliberaliserende foranstaltninger, der er fastlagt ved denne forordning.
            
            
               3.Kommissionen træffer formel afgørelse om at indlede en undersøgelse inden for en rimelig frist:
            
         
         
            
               a)efter anmodning fra en medlemsstat 
            
            
               b)efter anmodning fra enhver juridisk person eller enhver sammenslutning, der ikke har status som juridisk person, og som handler på vegne af EU-erhvervsgrenen, dvs. alle eller en væsentlig del af EU-producenterne af tilsvarende eller direkte konkurrerende varer, eller
            
            
               c)på eget initiativ, hvis det er åbenbart for Kommissionen, at der foreligger tilstrækkelige prima facie-beviser for de i stk. 1 omhandlede alvorlige vanskeligheder.
            
            
               Med henblik på denne artikel forstås ved "væsentlig del" EU-producenter, hvis samlede produktion udgør mere end 50 % af den samlede produktion i Unionen af lignende eller direkte konkurrerende varer produceret af den pågældende del af EU-erhvervsgrenen, som har givet udtryk for tilslutning til eller modstand imod anmodningen, og som repræsenterer ikke mindre end 25 % af den samlede produktion af samme eller direkte konkurrerende varer produceret af EU-erhvervsgrenen.
            
            
               4.Hvis Kommissionen beslutter at indlede en undersøgelse, offentliggør den en meddelelse i Den Europæiske Unions Tidende om indledningen af undersøgelsen. Meddelelsen skal indeholde et sammendrag af de modtagne oplysninger og præcisere, at alle relevante oplysninger skal sendes til Kommissionen. Endvidere angives der en frist, inden for hvilken de berørte parter skriftligt kan redegøre for deres synspunkter. En sådan frist må ikke være længere end fire måneder fra offentliggørelsen af meddelelsen.
            
            
               5.Kommissionen indhenter alle de oplysninger, den skønner nødvendige, og kan efterprøve de indkomne oplysninger sammen med Ukraine eller enhver anden relevant kilde. Den kan i dette arbejde bistås af embedsmænd i den medlemsstat, på hvis område der eventuelt skal gennemføres kontrol, såfremt den pågældende medlemsstat har anmodet om en sådan embedsmandsbistand.
            
            
               6.Kommissionen tager i sin undersøgelse af, om de i stk. 1 omhandlede alvorlige vanskeligheder foreligger, bl.a. hensyn til følgende elementer vedrørende EU-producenter, i det omfang der foreligger tilgængelige oplysninger herom:
            
            
               a)markedsandel
            
            
               b)produktion
            
            
               c)lagerbeholdning
            
            
               d)produktionskapacitet
            
            
               e)kapacitetsudnyttelse
            
            
               f)beskæftigelse
            
            
               g)import
            
            
               h)priser.
            
            
               7.Undersøgelsen skal være afsluttet i løbet af seks måneder fra offentliggørelsen af den i denne artikels stk. 3 omhandlede meddelelse. Kommissionen kan, hvor der foreligger usædvanlige omstændigheder, ved en gennemførelsesretsakt forlænge denne periode efter undersøgelsesproceduren i artikel 5, stk. 2.
            
            
               8.Inden for tre måneder efter afslutningen af undersøgelsen træffer Kommissionen afgørelse om, hvorvidt de toldafgifter, der ellers er gældende i henhold til associeringsaftalen, skal genindføres ved en gennemførelsesretsakt efter undersøgelsesproceduren i artikel 5, stk. 2. Denne gennemførelsesretsakt træder i kraft senest en måned efter offentliggørelsen. 
            
            
               De toldafgifter, der ellers er gældende i henhold til associeringsaftalen, kan genindføres, så længe det er nødvendigt for at modvirke EU-producenternes forringede økonomiske eller finansielle situation, eller så længe truslen om sådanne forringelser varer ved. Viser kendsgerningerne i sidste ende, at betingelserne i denne artikels stk. 1 ikke er opfyldt, vedtager Kommissionen en gennemførelsesretsakt om at indstille undersøgelsen og proceduren efter undersøgelsesproceduren i artikel 5, stk. 2.
            
            
               9.Når det som følge af usædvanlige omstændigheder, der kræver øjeblikkelig indgriben, er umuligt at foretage en undersøgelse, kan Kommissionen efter at have underrettet det i artikel 5, stk. 1, omhandlede Toldkodeksudvalg træffe enhver nødvendig, forebyggende foranstaltning.
            
            
               Artikel 5
            
         
         
            
               Udvalgsprocedure
            
            
               1.Kommissionen bistås af det Toldkodeksudvalg, der er nedsat ved artikel 285 i Europa-Parlamentets og Rådets forordning (EU) nr. 952/2013
                  9
               . Dette udvalg er et udvalg som omhandlet i forordning (EU) nr. 182/2011.
            
            
               2.Når der henvises til dette stykke, finder artikel 5 i forordning (EU) nr. 182/2011 anvendelse.
            
            
               Artikel 6
            
            
               Vurdering af gennemførelsen af de handelsliberaliserende foranstaltninger
            
            
               Kommissionens årlige rapport om gennemførelsen af det vidtgående og brede frihandelsområde skal indeholde en detaljeret vurdering af gennemførelsen af de handelsliberaliserende foranstaltninger, der er fastsat ved denne forordning, og skal, hvor det er relevant, omfatte en vurdering af de sociale virkninger af de pågældende foranstaltninger i Ukraine og i Unionen. Oplysninger om import af varer i henhold til artikel 1, stk. 3, gøres tilgængelige via Kommissionens websted.
            
            
               Artikel 7
            
            
               Overgangsbestemmelse
            
            
               3.De præferenceordninger, der er omhandlet i artikel 1, stk. 1, 2 eller 3, finder anvendelse på varer, som på datoen for denne forordnings ikrafttræden enten er i transit fra Ukraine til Unionen eller under toldkontrol i Unionen, forudsat at der fremsættes en anmodning herom over for de ansvarlige toldmyndigheder i Unionen senest seks måneder efter denne dato.
            
            
               Artikel 8
            
            
               Ikrafttræden og anvendelse
            
            
               1.Denne forordning træder i kraft dagen efter offentliggørelsen i Den Europæiske Unions Tidende.
            
            
               2.Denne forordning finder anvendelse indtil den [et år efter datoen for dens ikrafttræden]. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (
                  EUT L 161 af 29.5.2014, s. 3
                  ) blev undertegnet af parterne i to dele, i marts og juni 2014. Associeringsaftalen har fundet midlertidig anvendelse for visse dele siden den 1. november 2014. Det vidtgående og brede frihandelsområde (DCFTA) har fundet midlertidig anvendelse siden den 1. januar 2016 og har været fuldt gældende siden den 1. september 2017 efter alle EU-medlemsstaternes ratificering.
               
               
                  
                     (2)
                  
                        Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (EUT L 83 af 27.3.2015, s. 16).
               
               
                  
                     (3)
                  
                        (…).
               
               
                  
                     (4)
                  
                        
                  EUT L 161 af 29.5.2014, s. 3
                  .
               
               
                  
                     (5)
                  
                        Rådets afgørelse 2014/668/EU af 23. juni 2014 om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side for så vidt angår afsnit III (med undtagelse af de bestemmelser, der vedrører behandling af tredjelandsstatsborgere, der er lovligt beskæftigede arbejdstagere på den anden parts område) og afsnit IV, V, VI og VII deri samt de tilhørende bilag og protokoller (
                  EUT L 278 af 20.9.2014, s. 1
                  ).
               
               
                  
                     (6)
                  
                        Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (
                  EUT L 176 af 30.6.2016, s. 21
                  ).
               
               
                  
                     (7)
                  
                        Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (EUT L 83 af 27.3.2015, s. 16).
               
               
                  
                     (8)
                  
                        Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
               
               
                  
                     (9)
                  
                        Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen(
                  
                     EUT L 269 af 10.10.2013, s. 1
                  
                  ).